**SELETUSKIRI**

**maaeluministri määruse „Eritoidu koostis- ja kvaliteedinõuded, selle valmistamiseks kasutatavate ainete ja selle käitlemise nõuded ning eritoidu kohta toidualase teabe esitamise nõuded“ eelnõu juurde**

**1. Sissejuhatus**

Määruse eelnõu on välja töötatud toiduseaduse § 38 lõike 4 ja § 654 lõike 1 alusel. Määrusega muudetakse maaeluministri 11. juuli 2016. a määrust nr 43 „Eritoidu koostis- ja kvaliteedinõuded, selle valmistamiseks kasutatavate ainete ja selle käitlemise nõuded ning eritoidu kohta toidualase teabe esitamise nõuded“.

Määruse muutmine on tingitud vajadusest viia kehakaalu alandamiseks kasutatavate päevatoidu asendajate nõuded vastavusse Euroopa Komisjoni delegeeritud määrusega (EL) nr 2017/1798, millega täiendatakse Euroopa Parlamendi ja nõukogu määrust (EL) nr 609/2013 seoses kehakaalu alandamiseks kasutatavate päevatoidu asendajate koostise ja teabe erinõuetega. Komisjoni määrus (EL) nr 2017/1798 kohaldub 27. oktoobril 2022. aastal. Nimetatud komisjoni vahetult kohalduv määrus asendab seni valdkonda reguleerinud komisjoni direktiivi 96/8/EÜ, mis on üle võetud maaeluministri 11. septembri 2016. a määruses nr 43 peatükiga 4. Eespool toodust lähtuvalt ja seoses vajadusega kaotada 27. oktoobrist 2022. a riigisiseses õiguses ära Euroopa Liidu õigust topelt reguleerivad normid, on vajalik muuta maaeluministri 11. septembri 2016. a määrust nr 43.

Määruse eelnõu ja seletuskirja on ette valmistanud Maaeluministeeriumi toiduohutuse osakonna toidu üldnõuete valdkonna peaspetsialist Evelin Kivima (tel 625 6231; evelin.kivima@agri.ee). Juriidilise ekspertiisi on eelnõule teinud Maaeluministeeriumi õigusosakonna nõunik Diana Rammul (tel 625 6259; diana.rammul@agri.ee) ja eelnõu keeletoimetaja on sama osakonna peaspetsialist Airi Kapanen (tel 625 6165; airi.kapanen@agri.ee).

**2. Eelnõu sisu ja võrdlev analüüs**

Eelnõu § 1 punktis 1 täpsustatakse määruse reguleerimisala. Kui seni laienesid määruse nõuded imiku- ja väikelapsetoidule ning kehakaalu alandamiseks ettenähtud vähendatud energiasisaldusega toidule, siis selle muudatusega jäetakse reguleerimisalasse ainult imiku- ja väikelapsetoit. See muudatus hakkab kehtima alates 27. oktoobrist 2022. a. Nõuded kehakaalu alandamiseks kasutatavate päevatoidu asendajatele reguleeritakse edaspidi komisjoni delegeeritud määrusega (EL) nr 2017/1798.

Eelnõu § 1 punktiga 2 tunnistatakse kehtetuks § 2 lõige 1, sest muudetakse reguleerimisala ning seetõttu on vajalik kehtetuks tunnistada kehakaalu alandamiseks kasutatavate päevatoidu asendajaid reguleerivad sätted. Jäetakse välja viide komisjoni määrusele (EÜ) nr 231/2012 eriotstarbeliste toitainete kohta, mida võib lisada eritoidule (ELT L 269, 14.10.2009, lk 9–19).

Eelnõu § 1 punktides 3 kuni 4 tunnistatakse kehtetuks peatükk 4 „Vähendatud energiasisaldusega toit“ ning lisa 7 ja lisa 8, kuna kehakaalu alandamiseks kasutatavate päevatoidu asendajate nõudeid reguleeritakse edaspidi Euroopa Komisjoni delegeeritud määrusega (EL) nr 2017/1798.

Eelnõu § 1 punktis 5 jäetakse normitehnilisest märkusest välja viide komisjoni direktiivile 96/8/EÜ kehakaalu alandamiseks ettenähtud vähendatud energiasisaldusega dieetides kasutatavate toiduainete kohta (EÜT L 55, 6.3.1996, lk 22–26), muudetud komisjoni direktiiviga 2007/29/EÜ (ELT L 139, 31.5.2007, lk 22–23), sest edaspidi maaeluministri 11. juuli 2016. a määrus nr 43 ei reguleeri enam kehakaalu alandamiseks kasutatavate päevatoidu asendajatega seonduvat.

Eelnõu § 2 sätestatakse määruse jõustumise aeg, mis on 27. oktoober 2022. a. Nimetatud jõustumise aeg tuleneb komisjoni delegeeritud määruse (EL) 2017/1798 artiklist 9. Nimetatud komisjoni määrus asendab seni valdkonda reguleerinud komisjoni direktiivi 96/8/EÜ, mis on üle võetud maaeluministri 11. septembri 2016. a määrusega nr 43.

Võrreldes seni maaeluministri 11. juuli 2016. a määrusega nr 43 kehtestatud vähendatud energiasisaldusega eritoidu koostis- ja kvaliteedinõuetega on komisjoni delegeeritud määruse (EL) 2017/1798 27. oktoobril 2022. a kohalduvates nõuetes tehtud järgmised muudatused, millega käitlejad peavad edaspidi arvestama.

Kehakaalu alandamiseks kasutatavate päevatoidu asendajate suhtes on korrigeeritud koostise nõudeid. Uue nõudena on kehtestatud molübdeeni, kloriidi ja K-vitamiini päevased soovitatavad kogused. Lisatud on täpsustavad toitumisalase teabe esitamise nõuded. Erandina määruse (EL) nr 1169/2011 V lisa lõikest 18 on olenemata pakendi või mahuti suurima külje mõõtmetest kohustuslik esitada toitumisalane teave. Erandina määruses (EL) nr 1169/2011 artikli 30 lõikest 3 ei ole lubatud korrata nimetatud toidu kohta kohustuslikus toitumisalases teabes sisalduvat teavet toote esikülje märgistusel. Erandina määruse (EL) nr 1169/2011 artikli 31 lõikest 3, artikli 32 lõikest 2 ja artikli 33 lõikest 1 väljendatakse toidu energiasisaldus ja toitainete kogus nii päevarotatsiooni kui ka portsjoni ja/või tarbimisühiku kohta. Vajaduse korral võib lisaks anda teavet müügivalmis toidu 100 g või 100 ml kohta. Erandina määruse (EL) nr 1169/2011 artikli 32 lõigetest 3 ja 4 ei väljendata nimetatud toitude energiasisaldust ja toitainete kogust protsendina kõnealuse määruse XIII lisas sätestatud võrdluskogusest. Naatriumikogus märkida koos muude mineraalainetega ning seda võib korrata soolasisalduse kõrval järgmiselt „Soola: X g (millest naatriumi: Y mg)“. Samuti on päevatoitu asendavate kehakaalu alandamise toodete puhul sätestatud, et kohustuslik toitumisalane teave sisaldab neis toodetes sisalduva koliini kogust ja kiudainete kogust, kui neid on lisatud.

Toidualase teabe erinõudena on lisatud, et kui tootele ei ole lisatud kiudaineid, tuleb lisada märge selle kohta, et tuleb konsulteerida tervishoiutöötajaga toote kiudainetega täiendamise võimaluse asjus.

Uue nõudena on komisjoni delegeeritud määruses (EL) 2017/1798 sätestatud päevatoitu asendavate kehakaalu alandamise toodete kohta, et ei esitata toitumis- ega tervisealaseid väiteid, erandina võib toitumisalast teavet kiudainete lisamise kohta esitada teatavatel tingimustel.

**3. Eelnõu vastavus Euroopa Liidu õigusele**

Eelnõu on kooskõlas komisjoni delegeeritud määrusega (EL) 2017/1798, millega täiendatakse Euroopa parlamendi ja nõukogu määrust (EL) nr 609/2013 kehakaalu alandamiseks kasutatavate päevatoidu asendajate koostise ja teabe erinõuete kohta.

**4. Määruse mõjud**

Alates 27. oktoobrist 2022. aastal rakenduvates kehakaalu alandamiseks kasutatavate päevatoidu asendajate nõuetes olulisi sisumuudatusi ei tehta. Maaeluministri 11. juuli 2016. a määruses nr 43 muudatuste tegemisega ja Euroopa komisjoni delegeeritud määruse (EL) 2017/1798 rakendumisega ei ole toidu käitlejatele kaasneva muudatuse tulemusena kehakaalu alandamiseks kasutatavate päevatoidu asendajate nõuded sätestatud enam riigisiseses õigusaktis, vaid vahetult kohalduvas Euroopa Liidu määruses.

Määruse sihtrühm on kehakaalu alandamiseks kasutatavaid päevatoidu asendajaid käitlev toidukäitleja. Eestis toodab kehakaalu alandamiseks kasutatavaid päevatoidu asendajaid üks ettevõtja. Tootevalikus on eri maitsetega (apelsin, maasikas, vanill, šokolaad) dieetkokteilid.

Kuna määrusel puudub oluline mõju, ei ole vaja koostada Vabariigi Valitsuse 22. detsembri 2011. a määruse nr 180 „Hea õigusloome ja normitehnika eeskiri“ § 65 lõike 2 kohast mõjude analüüsi aruannet.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse rakendamisega ei kaasne lisategevusi ega lisakulutusi riigieelarvest, samuti ei kaasne määruse rakendamisega tulusid.

**6. Määruse jõustumine**

Määrus jõustub 27. oktoobril 2022. a. Jõustumisaeg tuleneb komisjoni delegeeritud määruse (EL) 2017/1798 artiklis 9 sätestatud ajast.

**7. Eelnõu kooskõlastamine, huvirühmade kaasamine ja avalik konsultatsioon**

Määruse eelnõu esitatakse kooskõlastamiseks Sotsiaalministeeriumile. Samuti saadetakse eelnõu arvamuse avaldamiseks Põllumajandus- ja Toiduametile, Tervise Arengu Instituudile, Eesti Toiduainetööstuse Liidule, Eesti Kaubandus-Tööstuskojale, Eesti Põllumajandus-Kaubanduskojale ning Eesti Kaupmeeste Liidule.

Avalikku konsultatsiooni ei toimu.